钦定古今图书集成/理学汇编/文学典/第007卷 > 容斋四笔 > 《东坡诲葛延之》
## 钦定古今图书集成/理学汇编/文学典/第007卷 > 容斋四笔 > 《东坡诲葛延之》

江阴葛延之，元符间自乡县不远万里省苏公于儋
耳，公留之一月，葛请作文之法，诲之曰：“儋州虽数百
家之聚，而州人之所须，取之市而足，然不可徒得也。
必有一物以摄之，然后为己用，所谓一物者，钱是也。
作文亦然。天下之事散在经子史中，不可徒使，必得
一物以摄之，然后为己用，所谓一物者，意是也。不得
钱不可以取物，不得意不可以用事，此作文之要也。”
葛拜其言而书诸绅。尝以亲制龟冠为献，公受之而
赠以诗曰：“南海神龟三千岁，兆叶朋从生庆喜。智能
周物不周身，未死人钻七十二。谁能用尔作小冠，岣
嵝耳孙创其制。今君此去宁复来，欲慰相思时整视。”
今集中无此诗。葛，常之，延之三从弟也，尝见其亲笔。